Հ Ա Յ Ա Ս Տ Ա Ն Ի Հ Ա Ն Ր Ա Պ Ե Տ ՈՒ Թ Յ ՈՒ Ն

Տ Ա Վ ՈՒ Շ Ի Մ Ա Ր Զ

**Ա Ր Ձ Ա Ն Ա Գ Ր ՈՒ Թ Յ ՈՒ Ն**

## Մ Ա Ր Զ Խ Ո Ր Հ Ր Դ Ի Ն Ի Ս Տ Ի

31 օգոստոսի 2020թ.

Ք.Իջևան

**Օ Ր Ա Կ Ա Ր Գ**

**31.08.2020թ. ժ.1500-ին կայացած ՀՀ Տավուշի մարզխորհրդի նիստի**

**1. ՀՀ Տավուշի մարզի համայնքների 2020թ. սեփական եկամուտների կատարողականների մասին**

Զեկուցող՝ Ա.Խաչատրյան - ՀՀ Տավուշի մարզպետարանի ֆինանսական և սոցիալ-տնտեսական զարգացման վարչության հաշվապահական հաշվառման բաժնի վարիչ

**2. ՀՀ Տավուշի մարզում 2020թ. գյուղատնտեսական աշխատանքների և բերքահավաքի ընթացքի մասին**

Զեկուցող` Տ.Սաքանյան – ՀՀ Տավուշի մարզպետի տեղակալի օգնական

**3. 2019-2020 ուսումնական տարվա ամփոփում: Նոր ուսումնական տարվա հիմնախնդիրները**

Զեկուցող` Մ.Հարությունյան – ՀՀ Տավուշի մարզպետարանի կրթության, մշակույթի և սպորտի վարչության պետ

**4. 2020թ. Առաջնահերթ ծրագրերի պլանավորման մասին**

Զեկուցող` Հ.Չոբանյան – ՀՀ Տավուշի մարզպետ

**5. Անվտանգության հարցեր**

Զեկուցող` Ն.Գրիգորյան – ՀՀ Տավուշի մարզպետի խորհրդական

**6. Տեղեկատվություն համավարակով /COVID-19/ պայմանավորված իրավիճակի մասին։**

/Զեկուցող՝ Ա.Գրիգորյան – ՀՀ Տավուշի մարզպետի խորհրդական/

**Ա Ր Ձ Ա Ն Ա Գ Ր ՈՒ Թ Յ ՈՒ Ն N 1**

**ՀՀ Տավուշի մարզխորհրդի նիստի**

 Նիստը վարում էր Տավուշի մարզպետ Հ.Չոբանյանը:

Ներկա էին մարզպետի տեղակալը, խորհրդականները, օգնականը, գլխավոր քարտուղարը, վարչությունների պետերը, բաժինների վարիչները, պատասխանատու մասնագետները, մարզխորհրդի անդամները:

Մարզխորհրդի 24 անդամներից ներկա էին 24-ը:

Նիստին հրավիրված էին ՀՀ ոստիկանության Տավուշի մարզային վարչության պետ Վ.Վարդանյանը և ՀՀ Տավուշի մարզի դատախազ Է.Հարությունյանը:

Ողջույնի խոսքով նիստը բացեց մարզպետ Հ.Չոբանյանը:

Մարզպետը շնորհակալություն հայտնեց համավարակի դեմ պայքարում համատեղ իրականացված աշխատանքների համար, դրանք հիմնականում գնահատելով դրական: Նա անդրադարձավ նաև հուլիսյան դեպքերին, շնորհակալություն հայտնեց զինված ուժերին՝ պրոֆեսիոնալ և անձնուրաց վարքագիծ դրսևորելու համար: Հ.Չոբանյանն անդրադարձավ նաև վերջին օրերին Խաշթառակ համայնքում տեղի ունեցած ողբերգական դեպքին, նշեց, որ ծառայողական քննություն է սկսվել՝ պարզելու համար դեպքի հետ կապված հնարավոր բացթողումները, երեխաների պաշտպանության ինստիտուտի համակարգում առկա խնդիրները: Մարզպետը նշեց, որ որպես կանոն համայնքապետերը և խնամատարության մարմինները փորձում են այդ խնդիրը լուծել ծնողների համաձայնությամբ, խուսափում են դատարան գնալու, ծնողական իրավունքից զրկելու ընթացակարգից, որի արդյունքում կարող են լինել նման ողբերգական դեպքեր:

**1. ՀՀ Տավուշի մարզի համայնքների 2020թ. տեղական բյուջեների 1-ին կիսամյակի կատարողականների մասին**

**------------------------------------------------------------------------------------------------------------------**

Զեկուցող՝ Ա.Խաչատրյան - ՀՀ Տավուշի մարզպետարանի ֆինանսական և սոցիալ-տնտեսական զարգացման վարչության հաշվապահական հաշվառման բաժնի վարիչ

Զեկուցողը ներկայացրեց, որ մարզի 24 համայնքների 2020 թ. տեղական բյուջեների տարեկան նախատեսված եկամուտների հանրագումարը 2020 թվականի օգոստոսի 28-ի դրությամբ կազմում է 5 մլրդ 40 մլն 438.5 հազ դրամ, որից սեփական եկամուտները՝ 1 մլրդ 273 մլն 482 հազ դրամ, որը կազմում է ընդհանուր գումարի 25,3 %-ը, ՀՀ պետական բյուջեից տրամադրվող պաշտոնական դրամաշնորհները կազմում են 3 մլրդ 766 մլն 956.5 հազ դրամ (74,7 %), այդ թվում դոտացիան՝ 2 մլրդ 991 մլն 465.7 հազ դրամ (59,3 %), այլ տրանսֆերտներ՝ 764 մլն 490.8 հազ դրամ (15,4 %):

2020 թվականի օգոստոսի 28-ի դրությամբ մարզի համայնքների եկամուտների փաստացի մուտքը կազմել է 3 մլրդ 142 մլն 548.7 հազ դրամ, որը կազմում է ինն ամսվա նախատեսվածի 87,1 %-ը, իսկ սեփական եկամուտների հավաքագրումը կազմել է 553 մլն 313.9 հազ դրամ կամ կատարվել է ինն ամսվա նախատեսվածի 58,0 %-ը, իսկ տարեկան պլանի նկատմամբ՝ 43,4 %-ը:

2020 թվականի օգոտսոսի 28-ի դրությամբ մարզի համայնքների սեփական եկամուտները 2019 թ. նույն ժամանակահատվածի համեմատությամբ պակաս են հավաքագրվել 106 մլն 589.7 հազ դրամով, այդ թվում գույքահարկի գծով՝ 15.8 մլն դրամ, հողի հարկի գծով՝ 9 մլն դրամ, տեղական տուրքեր՝ 3.1 մլն դրամ, տեղական վճարներ՝ 79.2 մլն դրամ, պետական տուրքեր՝ 2.9 մլն դրամ, գույքի վարձակալությունից եկամուտներ՝ 4.8 մլն դրամ:

Սեփական եկամուտների թերհավաքագրման հիմնական պատճառներից մեկը վերջին շրջանում ծավալված աննախադեպ իրողությունն է, որի կանխարգելմանն ուղղված միջոցառումների իրականացումից հետո ստեղծված իրավիճակն է, որի հետևանքով փակվեցին համայնքային նշանակության կազմակերպություններ /մանկապարտեզներ, մշակույթի տներ, երաժշտական և արվեստի դպրոցներ, մարզադպրոցներ/, ինչպես նաև տնտեսական գործունեություն ծավալող որոշ անհատ ձեռնարկատերեր: Համայնքների ղեկավարներին առաջարկվում է վերանայել տեղական բյուջեները և այն եկամտատեսակների մասով, որոնց կտրվածքով եկամուտները չեն հավաքագրվել վերը նշված միջոցառումների իրականացման հետևանքով, կատարել համապատասխան փոփոխություներ տեղական բյուջեների եկամտային և ծախսային մասերում և ներկայացնել ավագանիների քննարկմանը:

 Ըստ առանձին եկամտատեսակների սեփական եկամուտների կատարողականները ս/թ օգոստոսի 28-ի դրությամբ հետևյալն է.

- հողի հարկ - 2020 թ. ինը ամսում նախատեսվել է 153.6 մլն դրամ, հավաքագրվել է 82.2 մլն դրամ, կամ կատարվել է 53,5 %-ով, իսկ տարեկան նախատեսվածի նկատմամբ կազմել է 40,1%:

Հողի հարկի մասով ամենացածր կատարողականներ ունեն հետևյալ համայնքները՝ Աչաջուր 22,8 %, Գանձաքար 25,2 %, Լուսահովիտ 40.8 %, Խաշթառակ 41,6 %, Գետահովիտ 41,8 %, Դիլիջան 43,7 %:

- Գույքահարկ - հավաքագրվել է 229.1 մլն դրամ կամ կատարվել է 60,1 %-ով, իսկ տարեկան նախատեսվածի նկատմամբ կազմել է 45,1 %:

Ամենացածր կատարողականներ ունեն հետևյալ համայնքները՝ Վազաշեն 7,0 %, Բերքաբեր 27,0 %, Խաշթառակ 35,1 %, Ն. Ծաղկավան 37,9 %, Կողբ 38,4 %:

- Տեղական տուրքեր – հավաքագրվել է 22.3 մլն դրամ կամ կատարվել է 61,8 %-ով, իսկ տարեկան նախատեսվածի նկատմամբ կազմել է 46,3 %:

Ամենացածր կատարողականներ ունեն հետևյալ համայնքները՝ Աչաջուր 3,4 %, Լուսաձոր 4,4 %, Գանձաքար 35,7 %, Այրում 36,9 %, Վազաշեն, Այգեհովիտ համայնքները գումարներ չեն հավաքագրել:

- Գույքի վարձակալությունից եկամուտներ – հավաքագրվել է 57.9 մլն դրամ կամ կատարվել է 63,0 %-ով, իսկ տարեկան նախատեսվածի նկատմամբ կազմել է 47,3 %:

Ամենացածր կատարողականներ ունեն հետևյալ համայնքները՝ Լուսաձոր 5,6 %, Ն. Ծաղկավան 22,1 %, Աչաջուր 27,4 %, Բերքաբեր 30,5 %, Իջևան 37,8 %, Կողբ 38,1 %, Սևքար 41,5 %:

- Տեղական վճարներ– հավաքագրվել է 114.8 մլն դրամ կամ կատարվել է 46,9 %-ով, իսկ տարեկան նախատեսվածի նկատմամբ կազմել է 35,1 %:

Ամենացածր կատարողականներ ունեն հետևյալ համայնքները՝ Այգեհովիտ 7.9 %, Խաշթառակ 9.5 %, Սևքար 19.0 %, Գետահովիտ 20.3 %, Գանձաքար 22.3 %, Դիտավան համայնքը գումարներ չի հավաքագրել:

Ավարտելով իր զեկույցը, Ա.Խաչատրյանը նշեց, որ ՀՀ Տավուշի մարզպետարանը պատրաստ է մարզի համայնքներին ցուցաբերել մեթոդական և խորհրդատվական օգնություն:

**Առաջարկվեց.**

**Համայնքների ղեկավարներին.**

* Հետևողական աշխատանքներ տանել տեղական բյուջեներով նախատեսված սեփական եկամուտները հավաքագրելու ուղղությամբ, իսկ այն եկամուտների մասով, որոնք ստեղծված իրավիճակում հնարավոր չէ հավաքագրել, ուսումնասիրել և համապատասխան հիմնավորումներով ներկայացնել համայնքի ավագանու քննարկմանը:

**2. ՀՀ Տավուշի մարզում գյուղատնտեսական աշխատանքների և բերքահավաքի ընթացքի մասին**

**-----------------------------------------------------------------------------------------------------------------------**

Զեկուցող՝ Տ.Սաքանյան – ՀՀ Տավուշի մարզպետի տեղակալի օգնական

Զեկուցողը ներկայացրեց, որ այգեգործությունը, որպես մարզի գյուղատնտեսության զարգացման առաջնային ուղղություններից մեկը, գտնվում է ուշադրության կենտրոնում, և աշխատանքներ են տարվում այգեհիմնման խթանման և ոռոգման խնդիրների լուծման ուղղությամբ:

Մարզի 36 համայնքների և բնակավայրերի ֆերմերների կողմից գարնանը տնկվել են 192,5 հա միջին ինտենսիվության այգիներ /արքայանարինջ, թուզ, ընկույզ, հոն և այլն/, նախնական տվյալներով կանխատեսվում է այս աշնան ծառատունկին հիմնել ևս մոտ 150 հա այգի։

ՙՙՀիմնաՏավուշ՚՚ զարգացման հիմնադրամի և մարզպետարանի համագործակցության արդյունքում սահմանամերձ 7 բնակավայրերում 11 շահառուի կողմից գարնանը հիմնվել են 0,5-ական հա այգիներ /արքայանարինջ, ընկույզ, նուռ/ ընդհանուր առմամբ 5,5 հա այգի /շահառուները ընտրվել են թափանցիկ, մրցույթային հիմունքներով/:

ԵՄ ու Ավստրիական զարգացման համագործակցության կողմից ֆինանսավորվող «ԵՄ կանաչ գյուղատնտեսության նախաձեռնություն Հայաստանում» ծրագրի և մարզպետարանի սերտ համագործակցության արդյունքում, Կորոնավիրուսի տնտեսական հետևանքների չեզոքացման շրջանակներում 5,5 հա այգի հիմնած 11 ֆերմերներից 9-ին տրամադրել են մոտոբլոկներ իրենց կցորդներով: Բարերարների կողմից 8 ֆերմերային ընտանիքների նույնպես տրամադրվել են մոտոբլոկներ և կցորդ սարքեր:

ԵՄ կանաչ գյուղատնտեսության նախաձեռնություն Հայաստանում ծրագիրը մարզի տարածքում հայտարարել է կանաչ և օրգանական ագրոբիզնեսի աջակցության բաց մրցույթ, հայտերը հավաքագրված են կազմակերպության կողմից, հաջորդ քայլը շահառուների ընտրությունն է:

Կորոնավիրուսի տնտեսական հետևանքների չեզոքացման շրջանակում ՄԱԿ-ի Զարգացման ծրագրի և մարզպետարանի համագործակցության արդյունքում 6 համայնքների և բնակավայրերի հողօգտագործողներին տրամադրվել են հատիկընդեղենի էլիտար սերմեր՝ 1.95 տ ոլոռ, 0,205 տ ոսպ, 1.2 տ սոյա։ Մարզպետարանի հետ համագործակցության արդյունքում, տարբեր մատակարարներից ազատ վաճառքով հողօգտագործողների կողմից ձեռք է բերվել շուրջ 250 տոննա ազոտական պարարտանյութ և 53 տոննա` տարբեր կազմակերպությունների կողմից բարեգործական հիմունքներով, հատկացվել է մարզի մի շարք սահմանամերձ համայնքների և բնակավայրերի։ ՙՙՀամաշխարհային պարենի ծրագրի՚՚ և մարզպետարանի համագործակցությամբ աշխատանքներ են տարվում ցորենի արժեշղթայի զարգացման ծրագրի շուրջ: Նախատեսվում է ծրագիրը իրականացնել Բերդի և Իջևանի համայնքներում, որի շրջանակներում ցանվելու է ցորենի բարձրակարգ սերմ, այնուհետև ստեղծվելու և զարգանալու են ալրաղացներ, խմորեղենի արտադրամասեր, ներդրվելու են կրթական և տուրիստական բաղադրիչներ: CARMAC-2 ծրագրի շրջանակում ընթացքի մեջ են Բերդ, Ներքին կարմիրաղբյուր, Վարագավան, Դիտավան, Կոթի բնակավայրերում արոտների ջրարբիացման համակարգերի կառուցման շինարարական աշխատանքները: Շինարարական աշխատանքները գնահատվում են 55 000 000 դրամ: Արծվաբերդի արոտօգտագործողների կոպերատիվին տրամադրվել է 1 թրթուրավոր տրակտոր /30 000 000 դրամ/: Ռազմավարական զարգացման գործակալության կողմից 2020թ-ի դրությամբ մարզում կատարվել և ընթացքի մեջ են ավելի քան 175 000 000 դրամ արժողությամբ ծրագրեր: Բերդ -0.75 կմ դաշտային ճանապարհների վերանորոգում, 3 խմոց, 7 մակատեղի, 1 սպանդանոց /Նավուր/: Նոյեմբերյան – 10.5կմ դաշտամիջյան ճանապարհներ, 2 խմոց, 2 մակատեղ, 4 անասնաբուժական կետ, կաթի վերամշակման արտադրամասի վերազինում /Կոթի/: Դիլիջան - Անգուսի ծրագրին աջակցություն, 7կմ ճանապարհ, 8 խմոց, 7 մակատեղի, 2 հովվի կացարան:

ՙՙՀայ Օգնության Ֆոնդ՚՚-ի կողմից իրականացվել են 31 726 500 դ-ի ծրագրեր, ֆերմերներին տրամադրվել են գումարային փոխառություններ և դրամաշնորհներ տարբեր գյուղատնտեսական նախագծերի համար (գյուղտեխնիկա, նյութեր, սարքավորումներ): ՙՙԿամրջակ՚՚ ՀԿ-ի, մարզպետարանի և ՙՙՏավուշ՚՚ ՋՕԸ-ի համագործակցությամբ մշակվել և ընթացքի մեջ են ոռոգման համակարգերի վերականգնման և կառուցման ծրագրերը, որոնց իրականացման արդյունքում ոռոգելի կդառնա և կբարելավվի մոտ 124,2 հա հողատարածք /Բերդի ջրատարի հիմնանորոգումով 22 հա, Պառավաքարի ներքին ցանցի վերանորոգումով 45 հա, Դիտավան-Ազատամուտ ջրանցքի հիմնանորոգումով – 28 հա, Այգեհովիտի ներքին ցանցի վերանորոգումով – 29,2 հա/: ՙՙԿամրջակ՚՚ ՀԿ-ի հետ համագործակցաբար սկսվել են գյուղերում ելակի այգիների ստեղծման և զարգացման ծրագիրը: Ընթացքի մեջ են տոհմային ոչխարաբուծական ծրագրի նախնական փուլի աշխատանքները: ՙՙԲեսթ գրին գարդեն՚՚-ի կողմից, Դովեղում իրականացվել է 4 500 000 դրամի ներդրում: Ձեռք են բերվել կորիզներից յուղ քամող մեքենա և մեղրի պահպանման պլաստիկ տարաներ: Մարզպետարանը ակտիվորեն սկսել է աշխատանքներ Չորաթան – 35 հա, Վարագավան – 15 հա, Վազաշեն – 50 հա բնակավայրերի, ընդհանուր առմամբ 100 հա չոռոգվող հողատարածքները ոռոգելի դարձնելու և արդյունաբերական մակարդակի այգիների հիմնման գործընթացը:

ՀՀ Էկոնոմիկայի նախարարության գ[յուղատնտեսական խորհրդատվության, նորարարությունների և մոնիթորինգի վարչության](https://mineconomy.am/media/7984/05.Gyukh.cons_kanonadrutyun.pdf) /ԳԽՆՄ/ Տավուշի բաժնի և մարզպետարանի համագործակցության արդյունքում ստեղծվել և հաջողությամբ գործում է առցանց տեղեկատվական և խորհրդատվական ֆեյսբուքյան էջ, որի նպատակն է բարձրացնել ֆերմերների իրազեկությունը և տրամադրել խորհրդատվություն: ՙՙՏավուշ՚՚ ՋՕԸ տվյալներով 2020թ-ին ոռոգվել է 3200 հա գյուղնշանակության հողատարածք, նախորդ տարվա համեմատ ոռոգելի հողերը ավելացնելով 350 հա-ով: 2021թ-ին ՙՙՏավուշ՚՚ ՋՕԸ-ն ոռոգելի տարածքները պլանավորել է ավելացնել 450 հա-ով: Ամերիկյան համալսարանի հետ համատեղ, մարզպետարանը սկսել է համագործակցություն: Կատարվել է Տավուշում արտադրվող արքայանարինջ, թուզ, հոն, տխիլ և ընկույզ պտղատեսակների շուկայի մարկետինգային հետազոտություն ու վերլուծություն: Ակնկալվում է խորացնել համագործակցությունը գիտահետազոտական աշխատանքներում:

Զեկուցողը ներկայացրեց նաև բերքահավաքի ընթացքը, նշելով, որ 3 443 հա աշնանացանից ըստ 26.08.2020թ. օպերատիվ տվյալների, հնձվել է 582 հա գարի /միջին բերքատվությունը 8,2 ց/հա/, 2 173 հա ցորեն /միջին բերքատվությունը 11,6 ց/հա/, հնձվել է նաև 15,4 հա գարնանացան ցորեն և գարի /միջին բերքատվությունը 7,5-8,0 ց/հա/։ Անբավարար բերքատվության պատճառով չի հնձվել շուրջ 600 հա արտ /269 հա-ը հնձվել է որպես անասնակեր/, իսկ սահմանամերձ բնակավայրերում վտանգավոր իրավիճակից ելնելով չի հնձվել շուրջ 37 հա։ Ավարտվել են արտհունձի աշխատանքները։ Որպես անասնակեր մինչ այժմ կուտակվել է 18 500 տոննա խոտ, 1 118 տոննա ծղոտ, հավաքվել է շուրջ 1 900 տոննա պտուղ-հատապտուղ, 724 տոննա կարտոֆիլ, 555 տոննա բանջարեղեն:

Համաձայն ՀՀ էկոնոմիկայի նախարարության տվյալների 23․08․2020թ․դրությամբ մթերվել է՝ Իջևանի գինու, կոնյակի գործարանի կողմից՝ 16,5տ բանջարեղեն, 57տ պտուղ, ՙՙԷկոգարդեն՚՚ ՍՊԸ-ի կողմից՝ 83 տ բանջարեղեն, 66 տ պտուղ։

Օպերատիվ տվյալների համաձայն, այս պահի դրությամբ արտահանվել է՝ միայն Չինարի և Այգեձոր բնակավայրերից շուրջ 170 տ թուզ, 80տ հոն, մարզի տարածքից՝ 470 տ դեղձ։

Բերքահավաքի, մթերման և արտահանման աշխատանքները շարունակվում են։

3. **2019-2020 ուսումնական տարվա ամփոփում: Նոր ուսումնական տարվա հիմնախնդիրները**

**----------------------------------------------------------------------------------------------------------------------**

Զեկուցող` Մ.Հարությունյան – ՀՀ Տավուշի մարզպետարանի կրթության, մշակույթի և սպորտի վարչության պետ

Զեկուցողը նշեց, որ ելնելով համաճարակի հետևանքով ստեղծված իրավիճակից և ժամանակի սղությունից չի անդրադառնա 2019-2020 ուսումնական տարվա ամփոփմանը, կներկայացնի նոր ուսումնական տարվա հիմնախնդիրները:

Նա ներկայացրեց, որ համաճարակային իրավիճակից ելնելով ուսումնական գործընթացը կսկսվի սեպտեմբերի 15-ին: Առաջին դասարանցիների համար այն կսկսվի սեպտեմբերի 14-ին և համաձայն ուսումնական ուղեցույցի ՝ 1 անձի ուղեկցությամբ: Դպրոցների տնօրենների հետ օգոստոսի 27-ին կայացած հանդիպման ժամանակ մանրամասն քննարկվել են ուղեցույցում ներկայացված բոլոր կանոնները: Զեկուցողը կոչ արեց համայնքի ղեկավարներին սերտ համագործակցել դպրոցների տնօրենների հետ, հարկ եղած դեպքում աջակցել ի հայտ եկած խնդիրների լուծմանը:

**Հանձնարարվեց.**

**Տավուշի մարզպետարանի կրթության, մշակույթի և սպորտի վարչության պետ Մ.Հարությունյանին**

* Սեպտեմբերի 10-ին ներկայացնել տեղեկատվություն՝ մարզի բոլոր դպրոցներին համավարակի համար անհրաժեշտ պարագաներով /դիմակներ, ջերմաչափեր, ալկոգելեր և այլն/ ապահովվածության վերաբերյալ:
* Այն համայնքներում, որտեղ խնդիրներ կառաջանան անհրաժեշտ պարագաների հետ, հավասարաչափ բաշխում կատարել:

**4. Տեղեկատվություն մարզում իրականացվող սուբվենցիոն ծրագրերի մասին**

**-----------------------------------------------------------------------------------------------------------------**

Զեկուցող՝ Հ.Չոբանյան – ՀՀ Տավուշի մարզպետ

Մարզպետը համառոտ ներկայացրեց սուբվենցիոն ծրագրերի ընթացքը: Նա նշեց, որ սուբվենցիաների մասով աշխատանքները նորմալ ընթացքի մեջ են: Մենք ունենք լուծելի խնդիրներ, շաբաթական մոնիթորինգի ենք ենթարկում բոլոր ծրագրերը, ընդհանուր աշխատանքները նորմալ հունի մեջ են: Ունենք մի քանի խնդրահարույց հարցեր: Առաջինը՝ բազմաթիվ ծրագրեր ունենք բազմաբնակարան շենքերի էներգաարդյունավետության բարձրացման գործում, որը ենթադրում է շենքի տանիքի վերանորոգում, ջերմամեկուսացման բարձրացում, ընդհանուր տարածքների վերանորոգում: Երեք անգամ հայտարարված մրցույթները չեն կայացել, ուստի դիմում եմ նաև համայնքների ղեկավարներին՝ գտնել շինարարական կազմակերպություններ, ովքեր կսկսեն այս աշխատանքները: Ունենք նաև մրցույթներ, որոնք ի սկզբանե ճիշտ չեն հաշվարկվել, որի արդյունքում համայնքները հրաժարվել են այդ մրցույթներից /օրինակ՝ Լուսաձոր/: Սուբվենցիոն ծրագրերի իրականացումը տեղի է ունենում գնումների ընթացակարգով, ամբողջը կարգավորված է և դրա թափանցիկության ապահովման համար մենք որևէ սահմանափակում չունենք: Այս տարվա սուբվենցիոն ծրագրերի ծավալը 2 անգամ գերազանցում է 2019 թվականի սուբվենցիոն ծրագրերի ծավալին, և ամեն ինչ պետք է անենք, որպեսզի 2021 թվականին այն ավելի մեծ ծավալների հասնի:

Մարզպետն առաջարկեց համայնքների ղեկավարներին սուբվենցիոն ծրագրերում ներգրավել երրորդ կողմի, ինչն էլ ավելի արդյունավետ կդարձնի ծրագրի իրականացումը:

Զեկույցն ընդունվեց ի գիտություն:

**5. Անվտանգության հարցեր**

**--------------------------------------------------------------------------------**

Զեկուցող՝ Ն.Գրիգորյան – ՀՀ Տավուշի մարզպետի խորհրդական

Զեկուցողը ներկայացրեց, որ կզեկուցի ՙՙԴիմակայուն համայնքներ՚՚ ծրագրի մասին: Գլխավոր փորձադաշտը Բերդավան համայնքն էր, որտեղ հանձնարարական եղավ ձևակերպել հետևյալ վատթարագույն սցենարը. Հակառակորդը ճեղքել է և շրջապատել Բերդավանը և համայնքը ինքը պետք է կազմակերպի ինքնաբավ կենսապահովումը և ինքնապաշտպանությունը: Մշակվեց և կյանքի կոչվեց ՙՙԴիմակայուն համայնք՚՚ ծրագիրը, որն իր փորձառության ամբողջ դաշտում ներառում էր շվեյցարական, ֆինլանդական և իսրայելական փորձը՝ մեր սեփական փորձի հիման վրա: Մենք խնդիր դրեցինք այն ժամանակ ստուգել ՊՆ կազմավորումների կարողությունները, վեր հանել բոլոր կարիքները մեր հեռագնա նպատակն էր մեր սահմանամերձ համայնքները իրոք սահմանապահ դարձնելը, միջազգային փորձի համադրմամբ հայկական գյուղ-ամրոցների ձևավորումը և դրանց հզորացումը բոլոր տեսակի ռիսկերի հաշվարկումով:

Մարզպետի հանձնարարությամբ սկսվել և իրականացվել են Բերդ համայնքի Պառավաքար, Ներքին Կարմիրաղբյուր, Այգեպար, Մովսես և Չինարի բնակավայրերի պահեստային կառավարման կետերը, բնակչության պատսպարման համար նախատեսված պաշտպանական կառույցները, ինչպես նաև քաղպաշտպանական ուժերի հավաքական կենտրոնի Տավուշի հատուկ օբյեկտների պահպանության, հենակետերի և արագ կառուցվող թաքստոցների շինարարության համար նախատեսված տեղամասերի ընտրության աշխատանքները: Այս բոլորն արվեց այն բանից հետո, երբ վերլուծվեցին հուլիսյան իրադարձությունների արդյունքները և մենք տեսանք, որ հրետակոծությունների, անօդաչու թռչող սարքերի պայմաններում բնակչության պատսպարումն իրականացվեց պատշաճ մակարդակով: Սակայն ինչ խոսք, կան բավականին բացթողումներ, անելիքներ և այդ ուղղությամբ հիմա տրված է հանձնարարական, իրականացվում են նախնական ուսումնասիրություն, կատարվում են նոր թաքստոցների շինարարական աշխատանքներ և հիմնական այն քաղպաշտպանական գործողությունները, որոնք կապված են մեր համայնքներին ավելի դիմակայուն և պաշտպանված դարձնելու համար: Եվ կարևոր մի նորություն, որ եղավ որպես խնդիր, առաջադրանք՝ աշխարհազորի ստեղծումն էր:

Մարզպետը հավելեց, որ այս ծրագիրը որպեսզի իրականություն դառնա, բոլորս պետք է հավատանք դրան, դա այլևս ազգային ծրագիր է, նախաձեռնությունը ՀՀ պաշտպանության նախարարությանն է և գլխավոր շտաբինը և ակնհայտ է, որ այն հավանության է արժանացել Հայաստանի իշխանությունների կողմից: Սա այլևս ոչ թե գաղափար է, ցանկություն կամ նպատակ, այլ ծրագիր է, որի իրականացումն անխուսափելի է: Աշխարհազորը ըստ էության դառնալու է քաղաքացիական պաշտպանության կարևորագույն մաս, որը հնարավորություն է տալու համայնքի այն բնակիչներին, ովքեր հաշվառված չեն, կցագրված չեն զորահավաքային ցուցակներում, հաշվառվել առանձին ցուցակներով և մարտական գործողությունների ժամանակ, անհրաժեշտության դեպքում որոշակի գործողություններ կատարեն զինված ուժերի ընդհանուր հրամանատարության ներքո: Եվ մենք, որպես սահմանամերձ և սահմանապահ տարածաշրջան, պարտավոր ենք այս գործընթացի ամենաակտիվ մասնակիցները լինել: Հուլիսյան դեպքերի ժամանակ մենք հասկացանք, որ չափազանց կարևոր է քաղպաշտպանության գործում կենսունակ համակարգը, և դրա շնորհիվ էր, որ քաղաքացիական բնակչության շրջանում որևէ զոհ չունեցանք: Սա մեծ ձեռքբերում էր մեր կողմից: Այս համակարգում չափազանց կարևոր են գրագիտությունը և զգոնությունը, որի համար պետք է շատ լուրջ մոտենալ քաղպաշտպանության ընթացակարգերին:

Զեկույցն ընդունվեց ի գիտություն:

**6. Տեղեկատվություն համավարակով /COVID-19/ պայմանավորված իրավիճակի մասին։**

**----------------------------------------------------------------------------------------------------------------------------**

/Զեկուցող՝ Ա.Գրիգորյան – ՀՀ Տավուշի մարզպետի խորհրդական/

Զեկուցողը հակիրճ ներկայացրեց, որ ընդհանուր առմամբ մարզում ունենք 661 կորոնավիրուսային վարակման դեպք, վերջին շրջանում դեպքերն արտահայտվել են ավելի նվազ տեմպով: Ներկա պահին ստաբիլ աճ է նկատվում Իջևանի և Դիլիջանի տարածաշրջաններում, որը պայմանավորված է հյուրերի հետ: Բավականին լավ վիճակ է Նոյեմբերյանում: Ա.Գրիգորյանը մտահոգություն հայտնեց սեպտեմբերին դպրոցների վերաբացման հետ մեկտեղ հիվանդության աճի հետ կապված, նշելով, որ անհրաժեշտ է ապահովել հասարակական տրանսպորտից օգտվելու կանոնները, պահպանել սոցիալական հեռավորությունը: Առավել ուշադիր պետք է լինեն դպրոցահասակները և ուսանողները՝ վարակի տարածումը կանխելու համար:

**Առաջարկվեց.**

**ՀՀ Ոստիկանության Տավուշի մարզային վարչության պետ Վ.Վարդանյանին.**

* Դպրոցների վերաբացման հետ կապված սեպտեմբերի 15-ից հոկտեմբերի 15-ը ուժեղացնել հսկողությունը՝ համավարակի տարածումը հնարավորինս կանխելու համար:

**ՀՀ Տավուշի մարզպետ Հ.ՉՈԲԱՆՅԱՆ**

Արձանագրեց` Տ.Անտոնյանը